It-Tieni Pitazz – Paragrafi 701-710 F'dan il-jum partikolari, meta kont qiegħda nħossni hekk batuta u xorta waħda mort nagħmel xogħli, kull tant ħin bdejt inħossni marida. Tant kienet sħana li, ukoll li kieku wieħed kellu ma jagħmel xejn, kien iħossu ħażin, aħseb u ara x'wieħed iħoss meta jkollu jaħdem filwaqt li jkun qed ibati. Allura qabel nofs inhar, waqaft minn xogħli, ħarist lejn is-sema b'fiduċja kbira u għidt lill-Mulej, "Ġesu', iksi x-xemx, għax ma nistax nissaporti din is-sħana iktar." U, ħaġa tal-għaġeb, f'dak l-istess waqt sħaba bajda ksiet ix-xemx u, minn dak il-ħin, is-sħana naqqset mill-qawwa tagħha. Meta ftit wara jiena bdejt inċanfar lili nnifsi li ma stajtx nissaporti s-sħana, imma kont tlabt għas-serħan, Ġesu' stess ikkalmani. 13 ta' Awissu 1936. Illejla l-preżenza ta' Alla qiegħda timlieni, u f'waqt wieħed insir naf il-qdusija kbira ta' Alla. O, kif jimpressjonani l-kobor ta' Alla! Jiena mbagħad insir naf il-fond kollu tax-xejn tiegħi. Dan huwa turment kbir, għax wara dan l-għarfien tiġi l-imħabba. Ir-ruħ titlaq tiġri 'l quddiem b'saħħitha kollha lejn Alla, u ż-żewġ imħabbiet jiġu wiċċ imb'wiċċ: Il-Ħallieq u l-ħlejqa; qatra waħda żgħira tipprova titkejjel mal-oċejan. Għall-ewwel; il-qatra ż-żgħira tkun trid tagħlaq ġewwa fiha l-oċejan nfinit; imma fl-istess waqt hija taf li hi biss qatra waħda żgħira, u għalhekk tingħeleb, u tgħaddi kompletament għal ġewwa Alla bħal qatra ġewwa l-oċejan. Għall-ewwel, dan il-waqt hu turment, imma tant hu ħelu li, meta tgħaddi minnu, ir-ruħ tħossha kuntenta. Bħalissa, is-suġġett tal-eżami partikolari tiegħi hu l-għaqda tiegħi ma' Kristu Ħanin. Din il-prattika tagħtini saħħa mhix tas-soltu; qalbi tinsab dejjem maqgħuda ma' Dak li tixxennaq għalih, u l-azzjonijiet tagħha huma rregolati mill-ħniena, li toħroġ mill-imħabba. Jiena ngħaddi kull mument liberu f'riġlejn Alla moħbi. Huwa l-Imgħallem tiegħi; nistaqsih dwar kollox; inkellmu dwar kollox. Hawnhekk jiena nirċievi saħħa u dawl; hawnhekk jiena nitgħallem kollox; hawnhekk jingħatali d-dawl dwar kif għandi nġib ruħi mal-proxxmu tiegħi. Minn meta jiena spiċċajt in-novizzjat, jiena ngħalaqt fit-tabernaklu flimkien ma' Ġesu' l-Imgħallem tiegħi. Huwa stess ġibidni għal ġon-nar tal-imħabba ħajja li fuqha kollox idur. 25 ta' Settembru. Jiena qiegħda nsofri wġigħ kbir f'idejja, f'saqajja u f'ġenbi, dawk il-postijiet fejn il-ġisem ta' Ġesu' ġie minfud. Inħoss dan l-uġigħ b'mod speċjali meta niltaqa' ma' ruħ li mhix fl-istat tal-grazzja. Imbagħad jiena nitlob bil-ħerqa li l-ħniena ta' Alla tgħannaq lil dik ir-ruħ. 29 (ta' Settembru). Fil-festa ta' San Mikiel Arkanġlu, rajt maġenbi lil dak il-Mexxej kbir, li qalli dan il-kliem: "Il-Mulej ordnali nieħu ħsiebek b'mod speċjali. Kun af li l-ħażin jobgħodok; imma tibżax – 'Min hu bħal Alla!'" U għeb. Imma jiena nħoss il-preżenza u l-għajnuna tiegħu. 2 ta' Ottubru 1936. L-ewwel Ġimgħa tax-xahar. Wara t-Tqarbin Imqaddes, f'daqqa waħda rajt lill-Mulej Ġesu', li qalli dan il-kliem: Jiena issa naf li int ma tħobbnix minħabba l-grazzji jew ir-rigali Tiegħi; imma għax ir-rieda Tiegħi hi egħżeż għalik mill-ħajja. Għalhekk Jiena qed ningħaqad miegħek b'mod hekk intimu kif m'għamilt mal-ebda ħlejqa oħra. F'dak il-ħin Ġesu' għeb. Ruħi mtliet bil-preżenza ta' Alla. Jiena naf li l-ħarsa tas-Setgħani qiegħda tistrieħ fuqi. Intfajt b'ruħi u b'ġismi bil-ferħ li joħroġ minn Alla. Komplejt bla waqfien il-jum kollu, mgħaddsa f'Alla b'dan il-mod. Filgħaxija, ħassejtni qisni qed iħossni ħażin u qisni f'agunija. Imħabbti trid tkun daqs l-imħabba tas-Setgħani. Tant hi miġbuda lejh bil-qawwa li hi ħaġa mpossibli, mingħajr xi grazzja speċjali mingħand Alla, li tissaporti l-kobor ta' grazzja bħal din f'din il-ħajja. Imma jiena nista' nara ċar li Ġesu' stess qiegħed iżommni u jsaħħaħni u jagħmilni kapaċi li nikkomunika miegħu. F'dan kollu , ir-ruħ hi attiva b'mod partikolari. 3 ta' Ottubru 1936. Waqt ir-Rużarju llum, f'daqqa waħda rajt il-pissidi bis-Sagrament Imqaddes. Il-pissidi kien mikxuf u tista' tgħid mimli bl-ostji. Mill-pissidi ħarġet vuċi: Dawn l-ostji rċevewhom l-erwieħ li kkonvertew permezz tat-talb u t-tbatija tiegħek. F'dan il-punt, ħassejt il-preżenza ta' Alla bħalma tħossha tifla; kienet ħaġa stramba kif ħassejtni qisni tifla żgħira. Meta jum minnhom ħassejtni li ma kontx ser inkun kapaċi nibqa' sejra sad-disgħa u tlabt lil S.N. xi ħaġa x'niekol, għax kont ser nirtira fis-sodda iktar kmieni peress li ma kontx qiegħda nħossni f'sikti, S.N. weġbitni, "Imma inti m'intix marida, Sor; rieduk biss tieħu ftit mistrieħ, għalhekk ivvintaw xi marda." O Ġesu' tiegħi, il-marda tiegħi tant hi avvanzata lit-tabib firdini mis-sorijiet biex ma jiġux infettati, u xorta waħda niġi ġġudikata b'dan il-mod. Imma din hi ħaġa tajba; dan kollu għalik, Ġesu' tiegħi. Ma nixtieqx nikteb ħafna dwar affarijiet esterni, għax din mhix ir-raġuni għax qiegħda nikteb; nixtieq b'mod partikolari ninnota l-grazzji li tani l-Mulej, għax dawn m'humiex għalija biss, imma għal ħafna erwieħ oħrajn ukoll.
Djarju ta' Swor Fawstina – It-2 Pitazz (par.701-710)